A Bizottság határozata (2001. július 9.)

a kiegészítő nyugdíjakkal foglalkozó Bizottság létrehozásáról

(az értesítés a C(2001) 1775. számú dokumentummal történt)

(EGT vonatkozású szöveg)

(2001/548/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre és különösen annak 138. és 140. cikkére,

mivel:

(1) az Európai Bizottság a 2000. június 28-i szociálpolitikai menetrendjében javaslatot tett arra, hogy egy nyugdíjfórumot hozzanak létre, amely minden érdekelt szereplő bevonásával foglalkozna a nyugdíjak és a mobilitás kérdéseivel;

(2) az Európai Bizottság 1999. május 11-i "Az egységes piac felé a kiegészítő nyugdíjak terén" kiadott közleményében (COM(1999) 134. végleges) támogatta a nyugdíjfórum felállításának ötletét, amelyet a mozgás szabadságával foglalkozó magas szintű munkacsoport indítványozott, majd úgy döntött, hogy létrehoz egy ilyen fórumot, amely évente legalább két alkalommal ül össze, és amelyet a kormányok, szociális partnerek, nyugdíjalapok és adott esetben egyéb, az ezen a területen tevékenykedő intézmények képviselői alkotnak;

(3) az Európai Parlament a Bizottság "Az egységes piac felé a kiegészítő nyugdíjak terén" közleményéről hozott állásfoglalásában üdvözölte a Bizottság közleményét és egy ilyen bizottság létrehozását,

A KÖVETKEZŐKÉPPEN HATÁROZOTT:

1. cikk

(1) A Bizottság mellett létrejön egy, a kiegészítő nyugdíjakkal foglalkozó tanácsadó bizottság (a továbbiakban: nyugdíjfórum).

(2) A nyugdíjfórum a tagállamok hatóságainak szakembereiből, valamint a szociális partnerek és a kiegészítő nyugdíjrendszerek képviselőiből áll.

2. cikk

(1) A Bizottság konzultálhat a nyugdíjfórummal a Közösség szintjén jelentkező, a kiegészítő nyugdíjakkal kapcsolatos bármilyen közösségi szintű problémáról és az azokat érintő fejleményekről.

A nyugdíjfórum segítséget nyújt a Bizottságnak különösen a kiegészítő nyugdíjak terén a munkavállalók határokon átnyúló mobilitásával kapcsolatban jelentkező problémák és akadályok megoldásának felkutatásában.

(2) A nyugdíjfórum szükség esetén együttműködik a szociál- és a gazdaságpolitikai kérdésekkel foglalkozó más testületekkel vagy bizottságokkal.

3. cikk

(1) A nyugdíjfórum 45 tagból áll.

(2) A helyek megoszlása a következő:

- tagállamonként egy-egy hely,

- négy hely az egyéb EGT-államok számára (egy hely az Európai Szabadkereskedelmi Társulás összekötő hivatala számára és országonként további egy-egy hely),

- 14 hely a Közösség szintjén képviselt szociális partnereknek,

- 12 hely a nyugdíjalapok és az ezen a területen aktív egyéb testületek részére:

- három hely az EFRP (European Federation for Retirement Provision) részére,

- egy-egy hely az alábbi testületek mindegyikének:

- FEFSI (Befektetési Alapok és Társaságok Európai Szövetsége),

- ACME (Európai Szövetkezeti és Kölcsönös Biztosítók Szövetsége),

- AIM (Betegsegélyezők Nemzetközi Szövetsége),

- CEA (Európai Biztosítási Bizottság),

- AEIP (Paritásos Alapon Szerveződő Intézmények Európai Szövetsége),

- EAPSPI (Állami Nyugdíjintézetek Európai Szövetsége),

- GCAACE (Az EK-országok Biztosításmatematikusai Szövetségeinek Tanácsadó Csoportja),

- FBE (Az Európai Unió Bankszövetsége),

- AGE (Európai Idősek Platformja).

4. cikk

A nyugdíjfórum tagjait a tagállamok, az Európai Gazdasági Térséget alkotó többi ország, a Közösség szintjén képviselt szociális partnerek és a 3. cikkben felsorolt egyéb testületek jelölései alapján a Bizottság nevezi ki. A Bizottság megteszi a szükséges intézkedéseket a nemek kiegyensúlyozott képviselete érdekében.

5. cikk

A nyugdíjfórum tagjainak hivatali ideje két év. A tisztség megújítható.

Hivatali idejük lejártával a nyugdíjfórum tagjai hivatalban maradnak egészen addig, amíg valaki más nem lép a helyükbe, vagy amíg őket ismét kinevezik.

A bizottság tagjainak hivatali ideje a kétéves időtartam lejárta előtt lemondás vagy halál esetében szűnik meg. Egy tag hivatali ideje akkor is megszűnik, ha az őt jelölő testület kezdeményezi visszahívását.

Az új tag a régi tag fennmaradó hivatali idejére lép a régi tag helyébe.

A tagok tevékenységükért díjazásban nem részesülnek.

6. cikk

A Bizottság tájékoztatás céljából a tagok névjegyzékét közzéteszi az Európai Közösségek Hivatalos Lapjában.

7. cikk

A nyugdíjfórum kétéves időtartamra egy elnököt és két alelnököt választ. Ezeket a tisztségviselőket a jelen levő tagok kétharmadának szavazataival választják meg. A nyugdíjfórum elnöki tisztét a foglalkoztatási és szociális ügyek főigazgatósága illetékes szervezeti egységeinek képviselője látja el mindaddig, amíg a nyugdíjfórum tagjai nem választanak elnököt.

8. cikk

A nyugdíjfórum felkérheti a napirenden szereplő valamely téma szakértőjét, hogy szakértőként vegyen részt a fórum tevékenységében.

A szakértők csak annak a témának a megvitatásában vesznek részt, amellyel kapcsolatban felkérést kaptak.

9. cikk

A nyugdíjfórum munkacsoportokat hozhat létre.

10. cikk

(1) A nyugdíjfórumot a Bizottság hívja össze, a fórum a Bizottság székhelyén ülésezik.

(2) A Bizottság érintett szervezeti egységeinek képviselői részt vesznek a nyugdíjfórum és a munkacsoportok ülésén.

(3) A nyugdíjfórum és a munkacsoportok titkársági feladatait a Bizottság biztosítja.

11. cikk

A nyugdíjfórum megvitatja azokat a kérdéseket, amelyek vonatkozásában a Bizottság a véleményét kikérte. Szavazásra nem kerül sor.

A Bizottság minden olyan esetben, amikor kikéri a fórum véleményét, meghatározza e vélemény kialakításának a határidejét.

A képviselt gazdasági csoportok véleményeit jegyzőkönyvben rögzítik, amelyet megküldenek a Bizottságnak.

A Bizottság a résztvevők kérésére rendelkezésükre bocsátja a tanácskozások eredményeit.

12. cikk

A Szerződés 287. cikke rendelkezéseinek sérelme nélkül a nyugdíjfórum tagjai nem hozhatják nyilvánosságra a nyugdíjfórumban vagy annak munkacsoportjaiban végzett munka során tudomásukra jutott információkat azokban az esetekben, amikor a Bizottság arról tájékoztatja a tagokat, hogy a kért vélemény vagy egy ügyben felvetett kérdés bizalmas jellegű tárgyra vonatkozik.

Ilyen esetekben az üléseken kizárólag a nyugdíjfórum tagjai és a Bizottság képviselői vesznek részt.

13. cikk

A Bizottság ennek a határozatnak a hatálybalépését követő két éven belül értékeli a nyugdíjfórum munkáját és hasznosságát.

14. cikk

Ez a határozat elfogadásának napján lép hatályba.

Kelt Brüsszelben, 2001. július 9-én.

a Bizottság részéről

Anna Diamantopoulou

a Bizottság tagja

--------------------------------------------------